สังคมข่าวหุ้น
*ดัชนีตลาดหุ้นไทยวานนี้ (9 มี.ค.) ปิดที่ระดับ 1,550.59 จุด เพิ่มขึ้น 6.83 จุด (+0.44%) มูลค่าการซื้อขาย 99,228.68 ล้านบาท “รายย่อย-พร็อพฯ” เคาะหุ้นเข้าพอร์ต 2.17 พันล้านบาท
9 มี.ค. 2564

ดวงดี
*ดัชนีตลาดหุ้นไทยวานนี้ (9 มี.ค.) ปิดที่ระดับ 1,550.59 จุด เพิ่มขึ้น 6.83 จุด (+0.44%) มูลค่าการซื้อขาย 99,228.68 ล้านบาท “รายย่อย-พร็อพฯ” เคาะหุ้นเข้าพอร์ต 2.17 พันล้านบาท
*ช่วงนี้กระแสวัคซีนโควิด-19 กำลังมาแรง ผู้จัดการกองทุนมองเป็นปัจจัยบวก โดย “พจน์ หะริณสุต” ประธานเจ้าหน้าที่บริหาร บลจ.วรรณ มองเศรษฐกิจโลกเริ่มฟื้นตัวได้ จากปัจจัยบวกด้านวัคซีน ขณะที่ตลาดหุ้นโลกเข้าสู่ระยะพักฐานระยะสั้น โดยรวมมองยังเป็นขาขึ้น และให้น้ำหนักตลาดหุ้นต่างประเทศ จากโอกาสเข้าถึงการลงทุนที่เปิดกว้างในหุ้นกลุ่มธุรกิจใหม่ (New Economy) ได้ดี แนะทยอยสะสมหุ้น ส่วนตลาดหุ้นไทย หุ้นธุรกิจดั้งเดิม (Old Economy Theme) ระยะสั้นจะกลับมาชนะตลาดฯ (Outperform)
*“ธิดาศิริ ศรีสมิต” รองกรรมการผู้จัดการ สายงานจัดการลงทุน บลจ.กสิกรไทย ประเมินดัชนีปลายปีนี้ที่ 1,600 จุด หลังเริ่มแจกจ่ายวัคซีนทั่วโลกรวมถึงในไทย และการฟื้นตัวของเศรษฐกิจโลก ช่วยสนับสนุนภาคการส่งออก และการท่องเที่ยวของประเทศ
*เป็นที่ฮือฮากันมากกรณีที่วานนี้ “จักรพงษ์ จักราจุฑาธิบดิ์” หรือ แอน ข้ามเพศ ประธานเจ้าหน้าที่บริหาร JKN โพสข้อความผ่านเฟซบุ๊ก “ถึงแม้อ่านไม่เข้าใจ…ก็แค่ไปซื้อหุ้นเจเคเอ็นเก็บไว้ก็พอ!!! (แม่บอกแล้วนะ…ปกติไม่เคยเชียร์หุ้นใครเลยด้วยซ้ำ) เป็นการชี้นำซื้อหุ้น JKN หรือไม่
*เรียกได้ว่าเป็นหุ้นฮ็อตเลยทีเดียว สำหรับหุ้นบริษัท เจ มาร์ท จำกัด (มหาชน) หรือ JMART โดยช่วงเช้าวานนี้ JMART ดีดขึ้นไปทำจุดสูงสุดที่ราคา 36.75 บาท ทำ All Time High (ราคาสูงสุดตลอดกาล) ก่อนปิดตลาดด้วยราคา 34 บาท เพิ่มขึ้น 1 บาท หรือ 3.03% มีปริมาณการซื้อขาย 710.63 ล้านบาท โดยบทวิเคราะห์ บล.แลนด์ แอนด์ เฮ้าส์ ระบุถึงสาเหตุที่ทำให้ราคาหุ้น JMART ปรับตัวขึ้นทำ All Time High ในช่วงเช้าวานนี้ เนื่องจากราคาหุ้นกำลังได้รับปัจจัยหนุนจากการเติบโตของ JMT และ SINGER ซึ่งเป็นบริษัทในเครือ มีแนวโน้มเติบโตโดดเด่น หลังเศรษฐกิจเริ่มฟื้นตัว
*”ธนาคารไทยพาณิชย์ (SCB)” โดย “อาทิตย์ นันทวิทยา” ประธานเจ้าหน้าที่บริหาร และประธานกรรมการบริหาร เผยธนาคารเดินหน้าลดต้นทุนปี 2564 ลง 10% จากปีก่อน 6.3 หมื่นล้านบาท พร้อมมองหารายได้ใหม่หนุน ด้านการจ่ายปันผลระหว่างกาลปีนี้ คาดจ่ายได้ตามปกติ ส่วนธุรกิจเอสเอ็มอีปีนี้ จ่อปล่อยสินเชื่อใหม่ 4 หมื่นล้านบาท พร้อมรักษา NPL ที่ 12% ทรงตัวจากปี 2563
*“ธีรพงศ์ จันศิริ” แห่ง TU ตั้งเป้ารายได้ 5 ปี โตเฉลี่ยปีละ 5% ดันปี 2568 แตะ 1.6 แสนล้านบาท พร้อมมองหาโอกาสลงทุนธุรกิจโปรตีนทางเลือก-อาหารทางการแพทย์ แย้มสนใจธุรกิจกัญชง เล็งออกผลิตภัณฑ์ทูน่าในน้ำมันกัญชง รอกฎหมายชัดเจน ย้ำดัน “ไทยยูเนี่ยน ฟิดมิลล์” เข้า SET ปลายปีนี้
*“รามี ปีไรแนน” ผู้อำนวยการฝ่ายนักลงทุนสัมพันธ์ บริษัท เบอร์ลี่ ยุคเกอร์ จำกัด (มหาชน) หรือ BJC ตั้งเป้าปี 2564 รายได้โต 1-5% จากปีก่อนที่ทำได้ 157,707.71 ล้านบาท หลังทุกกลุ่มธุรกิจเริ่มฟื้นตัว พร้อมวางงบปีนี้ 7-8 พันล้านบาท ใช้ขยาย “บิ๊กซี” ใหม่ จำนวน 102 แห่ง และปรับปรุงสาขาเดิม
*ฉัตรชัย ศิริไล กรรมการผู้จัดการ ธนาคารอาคารสงเคราะห์ หรือ ธอส. นำทีมขนผลิตภัณฑ์ทางการเงินให้บริการลูกค้าประชาชนที่ “งานรับสร้างบ้าน Focus 2021” พบกับสินเชื่อบ้านอัตราดอกเบี้ยพิเศษปีแรก 2.60% ต่อปี ดอกเบี้ยเฉลี่ย 3 ปีแรกเพียง 2.917% กรณีกู้ 1 ล้านบาท ผ่อนชำระเริ่มต้นแค่ 3,400 บาท/เดือนเท่านั้น พิเศษ!! ฟรีค่าธรรมเนียมการยื่นกู้ ทางด้านเงินฝากพบกับสลากออมทรัพย์ ธอส. ชุดเกล็ดดาว หน่วยละ 5,000 บาท อายุสลาก 2 ปี ได้ลุ้นรางวัลสูงสุด 1 ล้านบาททุกเดือน และเงินฝากออมทรัพย์ New Flexi for Welfare and Corporate อัตราดอกเบี้ยพิเศษสูงสุด 1.10% ต่อปี จองสิทธิ์ผลิตภัณฑ์ของธนาคารได้ในงานระหว่างวันที่ 10-14 มีนาคม 2564 ณ อิมแพ็ค เมืองทองธานี